## Odluka o proglašenju zakona o uredu za nacionalnu sigurnost

### NN 37/1995 (6.6.1995.), Odluka o proglašenju zakona o uredu za nacionalnu sigurnost

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O UREDU ZA NACIONALNU SIGURNOST

Proglašavam Zakon o Uredu za nacionalnu sigurnost, koji je donio Zastupnički
dom Sabora Republike Hrvatske na sjednici 17. svibnja 1995.

Broj: 01-95-1036/1

Zagreb, 1. lipnja 1995.

Predsjednik Republike Hrvatske

**dr. Franjo Tuđman**, v. r.

---

### ZAKON

### O UREDU ZA NACIONALNU SIGURNOST

Članak 1.

Ured za nacionalnu sigurnost (u daljnjem tekstu: Ured) je državno izvršno
tijelo koje usklađuje, usmjerava i nadzire rad tijela državne uprave djelatnosti
kojih je u svezi s obavljanjem poslova nacionalne sigurnosti.

Ured obavlja svoje zadaće prema odredbama zakona propisima donijetim
na temelju zakona te prema općim i posebnim uputama Predsjednika Republike
sukladno njegovim ustavnim ovlastima.

Članak 2.

U obavljanju zadaća iz članka 1. ovoga Zakona Ured osobito:

- usklađuje rad državnih ministarstava u obavljanju poslova nacionalne
sigurnosti,

- usmjerava i nadzire rad izvještajnih (protuobavještajnih i obavještajnih)
službi,

- objedinjava, raščlanjuje i procjenjuje obavještajne podatke i izvješća
potrebita za obavljanje ustavnih ovlasti Predsjednika Republike i Vlade
Republike Hrvatske,

- skrbi se za protuobavještajnu zaštitu i osiguranje Predsjednika Republike,
Sabora i Vlade Republike Hrvatske i objekata koje oni koriste.

Članak 3.

U Uredu se ustrojavaju službe i to:

1. Hrvatska izvještajna služba,

2. Nadzorna služba,

3. Stožer osiguranja.

Za obavljanje drugih stručnih i pomoćnih poslova, Odlukom o unutarnjem
ustrojstvu Ureda, mogu se u Uredu osnivati i druge ustrojbene jedinice.

Članak 4.

Radom Ureda upravlja predstojnik.

Predstojnika Ureda imenuje i razrješuje Predsjednik Republike.

Predstojnik Ureda izravno je za svoj rad i za rad Ureda odgovoran Predsjedniku
Republike.

Članak 5.

Predstojnika Ureda zamjenjuje, u slučaju njegove spriječenosti ili odsutnosti,
zamjenik predstojnika.

Zamjenika predstojnika Uredu na prijedlog predstojnika Ureda, imenuje
i razrješuje Predsjednik Republike.

Članak 6.

Radom službe upravlja ravnatelj.

Ravnatelje službi imenuje i razrješuje, na prijedlog predstojnika Ureda,
Predsjednik Republike.

Voditelje drugih ustrojbenih jedinica imenuje i razrješuje predstojnik
Ureda.

Članak 7.

U usmjeravanju i usklađivanju rada državnih ministarstava u obavljanju
poslova nacionalne sigurnosti, a osobito radi obavljanja zadaća Hrvatske
izvještajne službe i Nadzorne službe, predstojnik i zamjenik predstojnika
Ureda neposredno surađuju s ministrima državnih ministarstava.

Za obavljanje zadaća iz stavka 1. ovoga članka pri uredu se osniva Stožerni
odbor za nacionalnu sigurnost, kojega čine predstojnik Ureda i njegov zamjenik,
ravnatelj Hrvatske izvještajne službe te ministri državnih ministarstava
djelatnost kojih je u svezi s obavljanjem poslova nacionalne sigurnosti.

Predstojnik Ureda predsjedava sjednicama Stožernog odbora.

Sjednice Stožernog odbora održavaju se najmanje jedanput mjesečno.

Bliže odredbe o načinu rada Stožernog odbora uređuju se posebnim aktom
kojeg, uz suglasnost Predsjednika Republike i prethodno pribavljenog mišljenja
Odbora za unutarnju politiku i nacionalnu sigurnost Zastupničkog doma Sabora,
donosi predstojnik Ureda.

Čanak 8.

Unutarnje ustrojstvo Ureda, djelokrug službi i ostalih ustrojbenih jedinica
te način njihova rada, uređuje se Odlukom o unutarnjem ustrojstvu Ureda,
koju donosi Predsjednik Republike, na prijedlog predstojnika Ureda.

Na temelju Odluke o unutarnjem ustrojstvu Ureda predstojnik Ureda donosi
Pravilnik o unutarnjem redu Ureda.

Članak 9.

Djelatnici Ureda imaju status državnih službenika i namještenika sukladno
s odredbama posebnog zakona.

Pravilnikom o unutarnjem redu utvrđuju se broj, zvanja i položaji službenika,
odnosno broj, radna mjesta i položaji namještenika te druga pitanja sukladno
s odredbama posebnog zakona.

Službenici i namještenici primaju se u državnu službu u Uredu bez javnog
natječaja, na prijedlog unutarnjeg povjerenstva od tri člana koje imenuje
predstojnik Ureda.

Odluke o prijamu u državnu službu, o prestanku državne službe, kao i
sve ostale odluke o pravima i dužnostima djelatnika Ureda u svezi s državnom
službom, donosi predstojnik Ureda.

Članak 10.

Pravilnikom o unutarnjem redu Ureda određuju se djelatnici s posebnim
dužnostima i ovlastima.

Djelatnici Ureda s posebnim dužnostima i ovlastima imaju prava i dužnosti
ovlaštenih službenih osoba Ministarstva unutarnjih poslova utvrđenih zakonom.

Članak 11.

Djelatnici Ureda s posebnim dužnostima i ovlastima imaju službenu iskaznicu
i značku.

Obrazac službene iskaznice i značke propisuje predstojnik Ureda.

Članak 12.

Ured podnosi redovna izvješća Predsjedniku Republike. Ured je dužan
podnositi izvješća Vladi Republike Hrvatske o radu državnih ministarstava
u svezi s obavljanjem poslova nacionalne sigurnosti.

Članak 13.

Nadzor nad radom Ureda obavlja Predsjednik Republike. Nadzor nad zakonitošću
rada Ureda obavlja i Zastupnički dom Sabora Republike Hrvatske putem svoga
Odbora za unutarnju politiku i nacionalnu sigurnost kojemu Ured podnosi
godišnje izvješće o svome radu, a na zahtjev Odbora i posebna izvješća
o pojedinim poslovima iz svoga djelokruga.

Članak 14.

Izvješća Ureda iz članka 12. i 13. ovoga Zakona državna su tajna.

Članak 15.

Sredstva za rad Ureda osiguravaju se u državnom proračunu Republike
Hrvatske.

Članak 16.

Danom stupanja na snagu ovoga Zakona Ured preuzima djelatnike, imovinu
te prava i obveze Ureda za nacionalnu sigurnost osnovanog Odlukom Predsjednika
Republike od 21. ožujka 1993. godine.

Članak 17.

Ovaj Zakon stupa na snagu osmoga dana od objave u "Narodnim novinama".

Klasa: 200-01/94-01/05

Zagreb, 17. svibnja 1995.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović,** v. r.

Zakon, NN 37/1995-740
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)